Buli luvannyuma lwa ssaawa nga satu ebiva mu kulonda kwa president e Kenya bibeera bikyukukyuka.
Ebyakasembayo okufulumizibwa ku ssaawa emu n’eddakiika 45 (7:45am), ebiva mu kakiiko k’ebyokulonda e Kenya aka Independent Electoral and boundary Commission, biraze nga Ruto aliko waggulu wa Odinga.
Embiranye era esinga kubeera wakati wa bano ababiri Wiliam Ruto ne Omolo Raila Odinga.
Obululu 1,337,766 bwebwakabalibwawo, nga William Ruto alinako 680,279, Laila Odinga alinako 649,046, Prof.George Wajackoyah 5,590 ate David Waihiga 2,851.
Prof.Wajackoyah mu kifo weyalondedde yafunyewo obululu 49.
Abantu obukadde 22.1 bebewandiisa okulonda, wabula abaakulembeddemu okulondesa baategezezza nti abantu ebitundu 68 % byokka byebyalonze.
Banna Kenya 1411 bebaali bewandiisa okulondera wano mu Uganda e Kololo.
Bannakenya 691 bebaalonze, akalulu kamu keekafudde, ssonga abalala 719 tebaalonze olwensonga ezitamanyiddwa.
Wadde okulonda kwatambudde bulungi olunaku lwonna, abamu ku bannakenya abataalonze bagamba nti tebatwaala buvunaanyizibwa kukebera nkalala z’abalonzi, nga kyandiba nti kyekyavaako obutassibwa ku nkalala.
Ssemateeka wa Kenya alagira akakiiko k’ebyokulonda okufulumya ebivudde mu kulonda mu nnaku 7 zokka ng’okulonda kuwedde.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn